text: Tre mænd fængslet for indbrud
  22 november 2010 kl. 18.10
  Retten i Sønderborg har sendt tre mænd fra Haderslev-området i varetægtsfængsel i fire uger.
  De var i grundlovsforhør for lukkede døre og kærede fængslingen.
  Syd- og Sønderjyllands Politi har igennem en længere periode efterforsket en gruppe mænd fra Haderslev-området. De er mistænkt for flere typer kriminalitet, blandt andet indbrud i tøj-butikker, villaer og lejligheder.
  
  Ransagelser
  På baggrund af efterforskningen kunne politiet anholde og sigte to mænd for et indbrud i en ejendom på Als søndag formiddag. Senere blev yderligere en mand fra gruppen anholdt i sit hjem i Haderslev. De tre mænd er henholdsvis 22, 36  og 42 år.
  I forbindelse med anholdelserne har politiet ransaget flere steder. Her er der fundet udbytte fra indbrud samt spor, der kan knyttes til mange af de indbrud, mændene er mistænkt for at stå bag.
  